## Pravilnik o izmjenama i dopunama Pravilnika o dodatnim kriterijima ulaganja i investicijskim ograničenjima mirovinskih fondova

### NN 32/2008 (19.3.2008.), Pravilnik o izmjenama i dopunama Pravilnika o dodatnim kriterijima ulaganja i investicijskim ograničenjima mirovinskih fondova

# HRVATSKA AGENCIJA ZA NADZOR FINANCIJSKIH USLUGA

**1063**

Na temelju odredbe članka 69.a stavka 3., a u svezi članka 69. Zakona o obveznim
i dobrovoljnim mirovinskim fondovima (»Narodne novine«, broj 49/99, 63/00,
103/03, 177/04 i 71/07), Hrvatska agencija za nadzor financijskih usluga
donijela je na sjednici održanoj 13. ožujka 2008. godine

## PRAVILNIK

### O IZMJENAMA I DOPUNAMA PRAVILNIKA O DODATNIM KRITERIJIMA ULAGANJA I INVESTICIJSKIM OGRANIČENJIMA MIROVINSKIH FONDOVA

Članak 1.

U Pravilniku o dodatnim kriterijima ulaganja i investicijskim ograničenjima
mirovinskih fondova (»Narodne novine«, broj 129/07)u članku 1. iza riječi »(u
daljnjem tekstu: Zakon)« dodaju se riječi »a sve u cilju ostvarenja načela
propisanih u članku 68. stavku 1. Zakona.«.

Članak 2.

U članku 3. u stavku 1. riječi »U vrijednosne« zamjenjuju se riječima »U
vlasničke vrijednosne«.
Stavci 2. i 3. mijenjaju se i glase:
»(2) Ukoliko je više od 3% imovine obveznog mirovinskog fonda uloženo u
vrijednosne papire iz stavka 1. ovoga članka jednog te istog izdavatelja, ukupna
vrijednost takvih ulaganja ne smije prelaziti 15% imovine obveznog mirovinskog
fonda.
(3) Dozvoljeno je uložiti više od 3% a najviše do 10% imovine mirovinskog fonda
u sve vrste vrijednosnih papira jednog te istog izdavatelja uvrštenih u službenu
kotaciju na burzi u Republici Hrvatskoj, pod uvjetom da ukupna vrijednost
ulaganja u te izdavatelje ne smije prelaziti 15% imovine mirovinskog fonda, a
ulaganja u vlasničke vrijednosne papire ostalih izdavatelja ne smiju prelaziti
više od 3% imovine mirovinskog fonda.«.

Članak 3.

Članak 4. mijenja se i glasi:
»(1) U vrijednosne papire izdane od strane dioničkih društava uvrštenih u ostale
kotacije, a izvan službene kotacije na burzi u Republici Hrvatskoj, dozvoljeno
je ulagati:
• u dionice koje u trenutku stjecanja imaju početnu tržišnu kapitalizaciju veću
od 750 milijuna kuna. Ukoliko se zbog promjene tržišnih cijena vrijednost
tržišne kapitalizacije dionica spusti ispod vrijednosti od 750 milijuna kuna,
fond može i dalje stjecati te dionice sve dok se vrijednost tržišne
kapitalizacije dionica ne spusti ispod vrijednosti od 650 milijuna kuna.
• ako se vrijednost dionica spusti ispod vrijednosti od 600 milijuna kuna,
primijenit će se odredbe članka 73. Zakona počevši od datuma nastanka promjene.
• u dionice koje u slobodnoj prodaji imaju manje od 20% izdanja ako je tržišna
kapitalizacija dionica u slobodnoj prodaji veća od 200 milijuna kuna.
• u kratkoročne dužničke vrijednosne papire izdavatelja čiji vlasnički
vrijednosni papiri ispunjavaju uvjete iz ovog stavka.
(2) U navedene vrijednosne papire dozvoljeno je uložiti najviše do 15% imovine
obveznog mirovinskog fonda ili najviše do 30% imovine dobrovoljnog mirovinskog
fonda.
(3) Ukoliko je ulaganje u vrijednosne papire iz stavka 1. ovog članka jednog te
istog izdavatelja veće od 1% do najviše 2% imovine mirovinskog fonda, njihova
ukupna vrijednost ne smije prelaziti 10% imovine obveznog mirovinskog fonda
odnosno ne smije prelaziti 15% imovine dobrovoljnog mirovinskog fonda.«.

Članak 4.

U članku 9. iza stavka 1. dodaju se novi stavci 2., 3. i 4. koji glase:
»(2) Transakcije iz stavka 1. ovog članka moraju se prijaviti Agenciji odmah po
zaključenju, ako je vrijednost transakcije jednaka ili veća od 10% neto
vrijednosti imovine otvorenog investicijskog fonda s javnom ponudom, za sve
fondove čija je neto imovina jednaka ili veća od 400 milijuna kuna.
(3) Društvo za upravljanje dužno je prijaviti Agenciji sve uplate u otvorene
investicijske fondove s javnom ponudom u iznosu većem od prosječnog dnevnog
prometa na burzi u Republici Hrvatskoj u prethodnih sedam trgovinskih dana.
(4) Društvo za upravljanje dužno je javnosti putem svojih web-stranica učiniti
dostupnim sve transakcije kupnje i prodaje vrijednosnih papira u iznosu većem od
jedne četvrtine dnevnog prometa na burzi u Republici Hrvatskoj, na dan
zaključenja transakcije koje je izvršilo s povezanom osobom u smislu članka 74.
stavka 2. Zakona.«.

Članak 5.

Iza članka 17. dodaje se članak 17.a koji glasi:

*»Članak 17.a*

Mirovinsko društvo dužno je Agenciji i javnosti putem svojih web-stranica
učiniti dostupnim sljedeće podatke:
– o svim oblicima naknada članova uprave mirovinskih društava za prethodnu
godinu, najkasnije do 30. travnja tekuće godine;
– o članstvima članova uprave mirovinskih društava u nadzornim odborima
trgovačkih društava u Republici Hrvatskoj s posebnom naznakom imaju li
mirovinski fondovi kojima upravljaju u svom portfelju dionice tih društava,
najkasnije do 10. dana po nastanku događaja;
– obavijest o tome kako će glasati na glavnim skupštinama trgovačkih društava
čije dionice imaju u portfelju mirovinski fondovi kojima upravljaju, najmanje 15
dana prije njihovog održavanja i
– prvih 10 (deset) pozicija ulaganja s naznakom postotnog udjela pozicije u neto
vrijednosti imovine mirovinskog fonda, najkasnije do 10. dana po proteku
izvještajnog tromjesečja.«.

Članak 6.

Ovaj Pravilnik stupa na snagu danom objave u »Narodnim novinama«.

Klasa: 011-02/07-04/42
Urbroj: 326-01-08-8
Zagreb, 13. ožujka 2008.

Predsjednik Uprave
**Ante Samodol**, v. r.

Pravilnik, NN 32/2008-1063
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)